
	[bookmark: nev]RAJKAI BENCE
jogász
Osztatlan, 7. félév
Eötvös Loránd Tudományegyetem
Állam- és Jogtudományi Kar
	






Témavezető:
	Dr. Menyhárd Attila
Tanszékvezető egyetemi tanár, ELTE ÁJK




Tisztességtelenség fogalmának értelmezése, különös tekintettel a devizaszerződésekkel kapcsolatos kúriai döntésekre



A tisztességtelenségtelen szerződési kikötések szabályait a magyar bíróságok a devizaszerződésekkel kapcsolatos kúriai döntések megszületéséig ritkán, főképpen szubszidiárius jelleggel alkalmazták. A bírói gyakorlat nem alakította ki a tisztességtelenség megállapításának tipikus esetköreit és nem dolgozta ki azokat az elveket, amik mentén jelentése, jogrendszerben betöltött funkciója kikristályosodhatott volna. Felvetődik a kérdés, hogy kialakult joggyakorlat hiányában mire támaszkodhatott a Kúria elemzése, és ennek megfelelően milyen jellegzetességekkel bír maga az értelmezés, illetve az mennyiben iránymutató a jövőre nézve.

Dolgozatomban tehát arra a megállapításra jutottam, hogy a Kúria a devizaszerződésekkel kapcsolatos döntéseit kialakult joggyakorlat hiányában a német jogban, illetve az európai uniós jogban megjelenő modellek alapul vételével hozta meg. A kúriai döntések egy külföldi jogrendszer bírósági gyakorlatának vívmányait próbálták meghonosítani, annak ellenére, hogy a magyar jogban nincs olyan jogintézmény, amire az átvett modellt analóg módon fel lehetne építeni, illetve a közösségi jog általános, iránymutató jellegű rendelkezéseit alkalmazták egy speciális kérdésben, annak ellenére, hogy a magyar jogrendszerben nem található az adott kérdésben releváns speciális jogszabály.

A döntéshozatal körülményei kimutatható módon befolyással bírtak a döntések jellegére. Az ebből származó következetlenségek az egyértelmű és érthető megfogalmazás, valamint az átláthatóság elve kapcsán mutatkoznak meg a legszembetűnőbben. Összességében a Kúria értelmezése egy eseti problémára adott eseti jellegű válaszként értékelhető. Véleményem szerint a döntéseket a jövőre nézve nem tekinthetjük iránymutatónak.



